***Монгол Улсын Их Хурлын 2012 оны ээлжит намрын чуулганы Аюулгүй байдал, гадаад бодлогын байнгын хорооны 11 дүгээр сарын 28-ны өдөр /Лхагва гариг/-ийн хуралдаан 13 цаг 57 минутад Төрийн ордны “В” танхимд эхлэв.***

Улсын Их Хурлын гишүүн, Байнгын хорооны дарга Ц.Цолмон ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 10 гишүүн ирж, 62.5 хувийн ирцтэй байв. Үүнд:*

***Чөлөөтэй:*** *М.Батчимэг, Ц.Баярсайхан, Ц.Улаан.*

***Тасалсан :***Р.Амаржаргал, *Х.Баттулга, Д. Бат-Эрдэнэ.*

***Нэг. Авлигын эсрэг Олон Улсын академийг Олон Улсын байгууллага болгон үүсгэн байгуулах тухай хэлэлцээрт нэгдэн орох тухай хуулийн төсөл.***

Хэлэлцэж буй асуудалтай холбогдуулан Гадаад харилцааны сайд Л.Болд, тус яамны Гэрээ, эрх зүйн газрын захирлын үүрэг гүйцэтгэгч Б.Мандахбилэг, мөн газрын дэд захирал А.Төмөр, Авлигатай тэмцэх газрын Тамгын газрын дарга Ж.Наранбаатар, Улсын Их Хурлын Тамгын газрын Аюулгүй байдал, гадаад бодлогын байнгын хорооны референт Г.Нандинцэцэг нарын бүрэлдэхүүнтэй ажлын хэсэг байлцав.

Хуулийн төслийн талаарх төсөл санаачлагчийн илтгэлийг Монгол Улсын Гадаад харилцааны сайд Л.Болд танилцуулав.

Танилцуулгатай холбогдуулан Улсын Их Хурлын гишүүн Р.Гончигдорж, Л.Цог нарын асуусан асуултад Ажлын хэсгээс Гадаад харилцааны сайд Л.Болд, тус яамны Гэрээ, эрх зүйн газрын захирлын үүрэг гүйцэтгэгч Б.Мандахбилэг нар хариулж, тайлбар хийв.

Хэлэлцэж буй асуудалтай холбогдуулан Улсын Их Хурлын гишүүн Л.Цог санал хэлэв.

**Ц.Цолмон : -** Авлигын эсрэг олон улсын академийг олон улсын байгууллага болгон үүсгэн байгуулах тухай хэлэлцээрт нэгдэн орох тухай хуулийн төслийг чуулганы нэгдсэн хуралдаанаар хэлэлцүүлэн батлах нь зүйтэй гэсэн томъёоллоор санал хураая.

Дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Ганбат Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 14 цаг 05 минутад хэлэлцэж дуусав.***

***Хоёр. Тэсэрч дэлбэрэх бодис, тэсэлгээний хэрэгслийн эргэлтэнд хяналт тавих тухай хуулийн шинэчилсэн найруулгын төслийг Улсын Их Хурлын чуулганаар хэлэлцүүлэх бэлтгэл хангах, Байнгын хорооны санал, дүгнэлтийн төсөл боловсруулах үүрэг бүхий ажлын хэсэг байгуулах Байнгын хорооны тогтоолын төсөл.***

Хэлэлцэж буй асуудалтай холбогдуулан Улсын Их Хурлын Тамгын газрын Аюулгүй байдал, гадаад бодлогын байнгын хорооны референт Г.Нандинцэцэг байлцав.

Тогтоолын төслийг Улсын Их Хурлын гишүүн, Байнгын хорооны дарга Ц.Цолмон танилцуулав.

Танилцуулгатай холбогдуулан Улсын Их Хурлын гишүүн Р.Гончигдоржийн асуусан асуултад Улсын Их Хурлын гишүүн, Байнгын хорооны дарга Ц.Цолмон хариулж тайлбар хийв.

Мөн Улсын Их Хурлын гишүүн Р.Гончигдорж ажлын хэсгийн бүрэлдэхүүний талаар санал хэлэв.

**Ц.Цолмон :** - Тэсэрч дэлбэрэх бодис, тэсэлгээний хэрэгслийн эргэлтэнд хяналт тавих тухай хуулийн шинэчилсэн найруулгын төслийг Улсын Их Хурлын чуулганаар хэлэлцүүлэх бэлтгэл хангах, Байнгын хорооны санал, дүгнэлтийн төсөл боловсруулах үүрэг бүхий ажлын хэсэг байгуулах Байнгын хорооны тогтоолыг баталъя.

Дэмжиж байгаа гишүүд гараа өргөнө үү.

Зөвшөөрсөн 7

Татгалзсан 2

Бүгд 9

Гишүүдийн олонхийн саналаар дэмжигдлээ.

*Хуралдаан 14 цаг 15 минутад өндөрлөв.*

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Ц.ЦОЛМОН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА.

**МОНГОЛ УЛСЫН ИХ ХУРЛЫН 2012 ОНЫ**

**НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 11 ДҮГЭЭР САРЫН 28-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Цолмон :** - Хурлаа эхэлье. Зарим нь ирсэн байна, зарим нь ирцэнд оруулаарай гэсэн хүсэлтээ тавьсан. Ингээд хэлэлцэх асуудлаа эхэлье. Өнөөдөр 2 асуудал манай Байнгын хороогоор хэлэлцэхээр төлөвлөсөн байгаа.

Нэгдүгээрт Авлигын эсрэг олон улсын академийг олон улсын байгууллага болгон үүсгэн байгуулах тухай хэлэлцээрт нэгдэн орох тухай хуулийн төсөл.

Тэсэрч дэлбэрэх бодис тэсэлгээний хэрэгслийн эргэлтэнд хяналт тавих тухай хуулийн шинэчилсэн найруулгын төслийг Улсын Их Хурлын чуулганаар хэлэлцүүлэх бэлтгэл хангах санал, дүгнэлтийн төсөл боловсруулах үүрэг бүхий ажлын хэсэг байгуулах тухай Байнгын хорооны тогтоол ийм 2 асуудал байгаа. Хэлэлцэх асуудлаа батлах уу? За баталъя.

За нэгдүгээр асуудалдаа оръё.

***Нэг. Авлигын эсрэг олон улсын академийг олон улсын байгууллага болгон үүсгэн байгуулах тухай хэлэлцээрт нэгдэн орох тухай хуулийн төсөл.***

Энэ асуудалтай холбогдуулж ажлын хэсэг байгаа танилцуулъя. Л.Болд Гадаад харилцааны сайд, Б.Мандахбилэг Гадаад харилцааны яамны Гэрээ эрх зүйн газрын захирал, А.Төмөр Гадаад харилцааны яамны Гэрээ эрх зүйн газрын зөвлөх, Ж.Наранбаатар Авлигатай тэмцэх газрын Тамгын газрын дарга.

Хуулийн төслийн танилцуулгыг Засгийн газрын гишүүн Гадаад харилцааны сайд Л.Болд хийнэ.

**Л.Болд : -**За баярлалаа. Байнгын хорооны дарга, эрхэм гишүүд ээ, Олон Улсын Эрүүгийн цагдаагийн байгууллага мөн Европын залилангийн гэмт хэрэгтэй тэмцэх алба зэрэг байгууллагын тусламж дэмжлэгтэйгээр НҮБ-ын Мансууруулах бодис гэмт хэргийн алба болон Бүгд Найрамдах Австри Улсын Засгийн газар нь авлигын эсрэг Олон Улсын академийг 2010 оны 09 дүгээр сарын 02-ны өдөр Вена хотноо албан ёсоор байгуулсан. Энэхүү академи нь НҮБ-ын Авлигын эсрэг конвенцид заасны дагуу авлигын эсрэг сургалт, судалгаа, харилцаа хамтын ажиллагааг Олон Улсын хэмжээнд хөгжүүлэх үндсэн зорилготой байгууллага болно.

Мөн тус академи нь төрийн болон хувийн хэвшлийн салбар орон нутаг бүс нутаг болон Олон Улсын хэмжээнд үйл ажиллагаа явуулдаг бүх төрлийн байгууллагатай хамтран ажиллах юм. Тус академи 2010 оноос эхлэн Авлигын эсрэг богино хугацааны сургалт зохион байгуулж эхэлсэн бөгөөд 2011 оны зунаас сургалтын хөтөлбөр болон бусад үйл ажиллагааг бүрэн хэмжээгээр эхлүүлээд үйл ажиллагаанд ороод байгаа.

Монгол Улс тус академид Олон Улсын статус олгох тухай хэлэлцээрт нэгдэж цаашид үйл ажиллагаанд нь идэвхтэй оролцсоноор авлигаас урьдчилан сэргийлэх авлигын эсрэг олон нийтийн соён гэгээрүүлэх, авлигын гэмт хэргийг илрүүлэн шийдвэрлэх чиглэлээр мэргэжилтнүүдийг сургах давтан сургалтанд хамруулах, техникийн туслалцаа авах, мэдээлэл солилцох зэргээр үр дүнтэй хамтран ажиллах боломж нээгдэж авлигатай тэмцэх ажлын үр дүн, үр өгөөж сайжрах болно гэж үзэж байгаа. Энэхүү асуудлыг Улсын Их Хурлын аюулгүй байдал, гадаад бодлогын өмнө нь зөвшилцөж хэлэлцээд нэгдэх асуудлыг шийдвэрлэсэн болно. Асуудлыг хэлэлцэж шийдвэр гаргаж өгнө үү.

**Ц.Цолмон :** - За хуулийн төсөл саяны хийсэн танилцуулгатай холбогдуулж асуух асуулттай гишүүн байна уу. За Р.Гончигдорж гишүүн.

**Р.Гончигдорж :**-Энэ академи болгож зохион байгуулах гээд энэ манай Авлигатай тэмцэх тухай хууль, энэ хуулийн стандарт энэ дээр нэмэгдэх шаардлага, дотоодын хууль тогтоомжуудад оруулах өөрчлөлтийн ямар ямар шаардлагууд гарч ирэх вэ гэдэг энэ чиглэл дээр нь асуулт асууя.

**Б.Мандахбилэг :** - За Р.Гончигдорж гишүүний асуултанд хариулъя. Энэ үйл ажиллагаа нь бол ерөөсөө сургалт туршлага солилцох чиглэлээр явагдаж байгаа юм. Тэгэхээр бол яг эрх зүйн орчинд бол манай хууль тогтоомжид шууд нөлөөлөх зүйл байхгүй. Энэ бол үндсэндээ бол манай Авлигатай тэмцэх газрын мэргэжилтнүүд энэ академид одоо суралцах боломж нээгдэх тийм л үйл ажиллагаа явагдах юм.

**Ц.Цолмон :** - За хариулт болсон уу. Дараагийн асуулт. Л.Цог дарга.

**Л.Цог :** - Тэгэхээр Олон Улсын шинжтэй юм шиг байна. Тэгэхээр ийш тийш нь явж сургах, давтан сургах гаднаас хүн ирэх ийм чиглэл юм гэж ойлгож байгаа мөн үү.

**Л.Болд :** - Би нэмээд хариулъя. Сая Нью-Йоркт энэ академийг байгуулах чиглэлээр бол ажиллаж байгаа улс орон бас тусгай семинар хийж нилээд идэвхтэй үйл ажиллагаа явуулж байгаа юм билээ. Тэгээд энэ өөрөө Олон Улсын хувьд Авлигал гэж өөрөө дэлхий нийтийн асуудал. Энэний шинэ шинэ чиг хандлагыг гаргаж ирж байгаа юм билээ. Өөрөөр хэлбэл авлигал гэхээр одоо ингээд энд нь авлигал авсан хүн хардагддаг, тэрийгээ баривчилдаг ч гэдэг юмуу зөвхөн хууль юм шиг. Өөрөө энэ авлигал чинь нийгмийн үзэгдэл энд бол ганц Авлигалтай тэмцэх газарч биш ерөөсөө энэ бүх шатны захиргааны байгууллага, бүх шатны төр олон нийтийн байгууллагын хүмүүс одоо энэ авлигалын мастер гээд бүр хөтөлбөр гаргачихсан хэн дуртай нь хүртэл сурч болдог.

Эргээд үнэхээр нийтээрээ энэ авлигалыг хүлээн зөвшөөрөхгүй урьдчилан сэргийлэх явж явж хүн мэдлэггүйгээсээ хүн буруу мэдээлэлтэй, буруу мэдээлэл, буруу хүмүүжил явж явж энэ авлигалыг чинь буруу ойлголт энэ бүгдийг зөв зөөлөн дэд бүтэц бий болгож авлигалыг уг үндсийг нь арилгах дэлхий нийтийн том үйл ажиллагааны хэлбэр гэж ойлгох ёстой юм билээ. Энэ Монгол Улсын өөрөө бол их сайн үлгэр жишээ. Одоогийн байдлаар бол нийтдээ 53 улс орон нэгдчихээд байгаа. 29 улс орон нэгдэх шийдвэрүүдээ гаргачихаад байгаа. Ингээд цаашдаа ч гэсэн энэ дээр бол бид идэвхтэй ажиллаж энэ төр засгийн Монголын авлигатай тэмцэх хөтөлбөр хэрэгжиж байгаа. За тэгээд бүх хууль тогтоомжийн хүрээнд энэ чиглэлийн үйл ажиллагаа цаашдаа их тийм бидний авч байгаа зөв гольдрол руугаа улам тодорхой болгох юм болов уу л гэж харж байгаа юм.

**Ц.Цолмон :** - За баярлалаа. Өөр асуулт байна уу? Асуулт байхгүй бол асуултаа тасалъя. Одоо хэлэлцэж байгаа асуудлаар санал, дүгнэлт хэлэх гишүүдийг урьж байна. За Л.Цог дарга.

**Ц.Цог :** -Асуудлыг үнэхээр чухал гэж бодож байгаа, мэдэж байгаа. Дэмжих нь зүйтэй гэж бодож байгаа. Ер нь бол энд орсон манай үндэсний байгууллагын нэр хүнд өсөх ёстой гэж бодож байна. Манай мэргэжилтнүүдийн хамгийн гол нь мэдлэг, дадлага чадвар их өндөр өсөх байх гэж бодож байна. Бидэнд ер нь их хоцорч байгаа арга барилтай тоонд орж явдаг л даа. Хуулийн байгууллага бүхэлдээ хэрэг бүртгэх мөрдөн байцаахаас аваад явна. Гэхдээ энэ чиглэлээр урьдчилан сэргийлэх, соён гэгээрэх их том боломж олдох болов уу гэж бодож байна. Энэ манайханд үнэхээр дутаж байгаа. Авлига өөрөө нийгмийн том үзэгдлийн хувьд бүх хүнийг хамарч одоо эрх ашиг нь хохирдог. Нийгэм бүхэлдээ хүнд байдалд ордгийн хувьд бол энэ бүхэлдээ том алхам болох болов уу гэж бодож байна.

Хоёрдугаарт Олон Улсын туршлага судлах хэмжээний тийм том юм болох юм гэж бодож байна. Аль ч утгаараа багшлах хүнээ дадлагажуулах байх. Гадны хүн авч ирж зааж сургах чиглэлийн юм өргөн болох байх.

Цаашдаа интерполынхоо чиглэлээр ингээд хамтрах нүх сүв их өргөн болох болов уу гэж их бодох юм байна шүү дээ. Ер нь бол яг тэр нь чухам хир байдаг юм байгаа юм. Ер нь ямар ч байсан хэлэлцэх нь зүйтэй гэдэг нь тодорхой асуудал учраас дэмжих нь зүйтэй гэж бодож байна. За баярлалаа. Өөр санал хэлэх гишүүд байхгүй бол санал, дүгнэлт хэлэх үйл ажиллагаагаа тасалъя.

Одоо санал хураалтын томъёоллыг танилцуулъя. Авлигын эсрэг олон улсын академийг олон улсын байгууллага болгон үүсгэн байгуулах тухай хэлэлцээрт нэгдэн орох тухай хуулийн төслийг чуулганы нэгдсэн хуралдаанаар хэлэлцүүлэн батлах нь зүйтэй гэсэн томъёоллоор санал хураалгаж байна. Саяны томъёоллыг дэмжиж байгаа гишүүд гараа өргөнө үү. 9-7 гишүүдийн олонхийн саналаар санал дэмжигдлээ.

Байнгын хорооны санал, дүгнэлтийг Улсын Их Хурлын чуулганы нэгдсэн хуралдаанд илтгэх Улсын Их Хурлын гишүүнийг томилох ёстой энэ талаар санал байна уу? Д.Ганбат гишүүнийг Чуулганы нэгдсэн хуралдаанд танилцуулахаар томилъё. Ингээд нэгдүгээр асуудал дууслаа.

Хоёрдугаар асуудал.

***Хоёр. Ажлын хэсэг байгуулах Байнгын хорооны тогтоолын төсөл. байгаа, тогтоолын төслийг танилцуулаад батлуулах ёстой.***

Ажлын хэсэг байгуулах Байнгын хорооны тогтоолын төсөл. байгаа, тогтоолын төслийг танилцуулаад батлуулах ёстой. Тогтоолын төслийг би уншъя.

Ажлын хэсэг байгуулах тухай.

Монгол Улсын Их Хурлын тухай хуулийн 19 дүгээр зүйлийн 19.29 дэх хэсэг, 21 дүгээр зүйлийн 21.5 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 16 дугаар зүйлийн 16.4 дэх хэсгийг үндэслэн Аюулгүй байдал, гадаад бодлогын байнгын хорооноос тогтоох нь:

1.Тэсэрч дэлбэрэх бодис тэсэлгээний хэрэгслийн эргэлтэнд хяналт тавих тухай хуулийн шинэчилсэн найруулгын төслийг Улсын Их Хурлын чуулганаар хэлэлцүүлэх бэлтгэл хангах, Байнгын хорооны санал, дүгнэлтийн төсөл боловсруулах үүрэг бүхий ажлын хэсгийг дараах бүрэлдэхүүнтэйгээр байгуулсугай. Ажлын хэсгийн ахлагч бид нарын санал болгож байгаагаар Улсын Их Хурлын гишүүн О.Баасанхүү.

Гишүүдэд: Улсын Их Хурлын гишүүн Д.Бат-Эрдэнэ, Б.Гарамгайбаатар, М.Батчимэг, Д.Ганбат гэсэн ийм 5 хүн байгаа.

2. Ажлын хэсэгт мэргэжил, арга зүйн туслалцаа үзүүлэх дэд хэсгийг дараах бүрэлдэхүүнтэй байгуулан ажиллуулсугай.

Түмэнбаяр Уул уурхайн сайдын зөвлөх, Баярсайхан Батлан хамгаалах яамны Стратегийн бодлого төлөвлөлтийн газрын дарга, бригадын генерал, Жавхланболд Уул уурхайн яамны Хяналт, шинжилгээ үнэлгээ дотоод аудитын газрын дарга, Батхүү Уул уурхайн яамны Бодлогын хэрэгжилтийг зохицуулах газрын дарга, Элбэгдорж Улсын Их Хурлын Тамгын газрын хуулийн хэлтсийн зөвлөх, Нандинцэцэг Аюулгүй байдал, гадаад бодлогын байнгын хорооны референт, Нэргүй Уул уурхайн яамны Стратегийн бодлого төлөвлөлтийн газрын уул уурхайн бодлогын хэлтсийн дарга, Содов Зэвсэгт хүчний жанжин штабын ерөнхий зохицуулалтын цэргийн командлалын ахлах мэргэжилтэн, Болд Мэргэжлийн хяналтын ерөнхий газрын Байгаль орчин аялал жуулчлал, геологи уул уурхайн хяналтын улсын байцаагч, Эрдэмгэрэл Тагнуулын ерөнхий газрын ажилтан, Лхагвадорж Цагдаагийн ерөнхий газрын Нийгмийн хэв журмыг хамгаалах газрын бодлого зохицуулалтын хэлтсийн ахлах байцаагч, цагдаагийн хошууч, Алтанхуяг Цагдаагийн ерөнхий газрын Эрүүгийн цагдаагийн газрын дөрөвдүгээр хэлтсийн ахлах төлөөлөгч, цагдаагийн ахмад, Болдбаатар Онцгой байдлын ерөнхий газрын ахлах мэргэжилтэн, онцгой байдлын хурандаа, Зууннаст Уул уурхайн яамны Стратегийн бодлого төлөвлөлтийн газрын уул уурхайн бодлогын хэлтсийн мэргэжилтэн.

3. Ажлын хэсэг санал, дүгнэлтээ 2013 оны 01 дүгээр сард багтаан Байнгын хороонд танилцуулахыг ажлын хэсгийн даргад үүрэг болгосугай гэсэн ийм тогтоолын төсөл байна. Тэгэхээр энэ тогтоолын төсөл дээр орж байгаа бүрэлдэхүүн дээр санал байна уу? За Р.Гончигдорж гишүүн.

**Р.Гончигдорж :**-Их том хүрээтэй юм. Энэ ажлын зохион байгуулалтын хувьд хэцүү л дээ. Манай Их Хурлын бүлэг бол товчхон, цаад байгууллагууд нь өөрөө өөрсдөө техникийн ажлын өөрсдөө яагаад тэд нарын ярьсан зүйлийг энд нэгтгэж төлөөлж чадах улсууд бүрэлдэхүүнд нь орох хэрэгтэй байгаа юм. Тэгэхгүй бол наадуул чинь сууя гэхээр А танхим дүүрэхээр юм байна. Том байгууллагуудын төлөөллийг оруулаад тэр том байгууллагууд нь цаашдаа өөрсдөө байгууллага байгууллага дээрээ өөрсдөө жижиг ажлын хэсэг юмнуудаа хийгээд явбал болохгүй юу?

**Ц.Цолмон :** - Ажлын дэд хэсэгт бол 14 хүн байна. Манай Их Хурлын ажлын хэсэг бол 5 хүний бүрэлдэхүүнтэй байгаа. Тэгэхээр дэд хэсэг дээр ярьж байна тийм үү?

**Р.Гончигдорж :** -Дэд хэсгийг нь авахдаа бид нар дахиад нэг төлөөлөөд 5 хүний хавьцаанд юм уу, байгууллагыг нь харах юм бол тэгж төлөөллийг нь хангахаар бүрэлдэхүүн харагдахгүй байна уу?

**Ц.Цолмон :** - Ер нь байгууллагуудаа төлөөлөөд суурь байгаа 14 болчихоод байгаа.

**Р.Гончигдорж : -** Нэг яаманд байдаг байгууллагуудыг нэг нэгж гэж үзээд тэндээс орсон төлөөлөгч яаманд байдаг хэлтэс, тасгуудын улсуудаар бол тусад нь өөрийн яаман дээрх ажлын хэсэг маягтайгаар байгуулмаар байна.

**Ц.Цолмон :** - Нэг яамнаас нэг асуудлаа шийдэх нэг хүн.

**Р.Гончигдорж :** -Тэгэхгүй бол ажил хэрэг нэг их юу биш болно л доо.

**Ц.Цолмон :** - Уул уурхайн яамнаас жишээ нь энэ чинь гол оруулж байгаа газар нь Уул уурхайн яам 4 байна бусад нь бараг давхцахгүй байгаа шүү. Цагдаагийн газраас 2 байна. Уул уурхайн яамны ажлын хэсгийн гишүүдийг цөөлж гол хариуцах хүнийг оруулж хийж болж байна. Ер нь нэг байгууллагаас нэг хүн оруулъя гэсэн зарчмаар.

**Р.Гончигдорж :** -Орсон хүн нь нөгөө бусад мэргэжлийн улсуудаа дайчлан ажиллана биз.

**Ц.Цолмон :** - Тэгэх юм бол 9 хүнтэй ажлын хэсэг болж байна. За тэр саяны зарчмыг аваад ажлынхаа хэсгийн дэд хэсгийн бүрэлдэхүүнийг тодруулъя. Тэгээд энэ бүрэлдэхүүнээ баталъя гэсэн саналтай байна. Тэгвэл одоо баталъя гэсэн саналтай байна. Дэмжиж байгаа гишүүд гараа өргөнө үү. 9-7 Ингээд өнөөдөр Байнгын хороогоор хэлэлцэх 2 асуудлаа хэлэлцэж дууслаа.

Байнгын хорооны гишүүдэд баярлалаа.

***Хуралдаан 14 цаг 15 минутад өндөрлөв.***

**Соронзон хальснаас буулгасан:**

ХУРАЛДААНЫ ТЭМДЭГЛЭЛ ХӨТЛӨГЧ П.МЯДАГМАА